**TÁJÉKOZTATÓ**

**Szociálpedagógia alapszakos hallgatók szakmai gyakorlataihoz (nappali és levelező)**

A szociálpedagógia alapszak Képzési és Kimeneti Követelményei tartalmazzák, hogy a hallgatóknak a képzés során különböző területeken szakmai gyakorlatot kell végezniük. Ennek biztosítása érdekében a tanrend tartalmaz 4 db rövidebb időtartamú gyakorlatot, valamint egy teljes félévet kitevő „*Összefüggő intézményen kívüli szakmai gyakorlat*”-ot. A gyakorlatok megvalósítása szociális, gyermekvédelmi, köznevelési, valamint kulturális intézményekben történik.

1. A rövidebb szakmai gyakorlatok a 3-4-5-6 szemeszterben kerülnek meghirdetésre, nappali tagozaton 42 óra terjedelműek és 3 kredit értéket képviselnek, levelező képzésben pedig 7 óra terjedelműek és 3 kredit értéket képviselnek. Mind a négy gyakorlat különböző témájú és mindegyik KÖTELEZŐ! A tematikájuk alapvetően az elsajátítandó szakmai készségekhez igazodik, a hallgatók a 3. félévben a „*Szociális ellátórendszer*”-rel, a 4. félévben a „*Nevelési, oktatási intézmények”*-kel, az 5. félévben a „*Szociális esetmunka*”-val, a 6. félévben pedig az „*Ifjúsági és gyermekprojektek*”-kel ismerkednek meg. Minden gyakorlathoz kapcsolódik feldolgozó szeminárium is, amelyet egyetemi oktatók tartanak, segítve ezzel a gyakorlaton történtek értelmezését, feldolgozását, elemzését. A gyakorlóhelyek kiválasztása szabadon történik, azonban a választott gyakorlati helyszínnek kapcsolódnia kell az adott félév gyakorlatának tematikájához, tartalmához. Vagyis a gyakorlati helyszínnek alkalmasnak kell lennie a gyakorlati célok megvalósítására (pl.: Szakmai gyakorlat nevelési, oktatási intézményben gyakorlat olyan intézményben valósítható meg, amely része – vagy nagyon szorosan kapcsolódik – a köznevelési rendszerhez). A hallgatók rendelkezésére áll egy tereplista, amelyről választhatnak gyakorlati helyszínt vagy akár saját maguk is megjelölhetnek intézményt, ahova gyakorlatra szeretnének menni. Ez utóbbi esetben csak akkor valósulhat meg a gyakorlat, ha az adott intézménnyel a Juhász Gyula Pedagógusképző Kar szerződést köt. A gyakorlatokat a terepintézményben mentorok/tereptanárok kísérik, akik szakmai útmutatást nyújtanak a hallgatóknak és ellenőrzik a készségek elsajátítását. A tereptanár/mentor által adott értékelés a gyakorlat értékelése, ez kerül be a Neptun rendszerbe is.
2. Az „*Összefüggő intézményen kívüli szakmai gyakorlat*” megvalósítása a 7. szemeszter feladata, ekkor a hallgatók nappali tagozaton 450 órát teljesítenek 28 kredit értékért, míg a levelező tagozaton 120 órát teljesítenek 28 kreditért. Mindkét tagozaton kapcsolódik feldolgozó szeminárium a gyakorlathoz, melyek 2 kredit értékűek. A gyakorlóhely-választás a fentiekhez hasonlóan zajlik, azzal a különbséggel, hogy nem csak az intézménnyel köt együttműködési szerződést a Kar, hanem az adott tereptanárral is. Itt is van lehetőség olyan intézmény bevonására, amelyik nem szerepel a megadott tereplistában. A gyakorlat elfogadásának különös feltétele, hogy a gyakorlaton megismert esetből, csoportmunkából, közösségi tevékenységből elemző tanulmányt készít a hallgató, melyet a kurzus oktatója és

hallgatótársai előtt megvéd. A védés érdemjegye beszámít a gyakorlati értékelésbe, azonban

a gyakorlatfeldolgozó szeminárium vezetője és a tereptanár/mentor értékelése együttesen határozza meg a kurzus értékelését.

A hallgatóknak a képzés során egy alkalommal van lehetőségük a korábbi munkatapasztalatuk beszámíttatására, ami elfogadás esetén lényegében azt jelenti, hogy mentesülnek az adott szakmai gyakorlat teljesítése alól. Az elfogadás feltétele, hogy a hallgatók hitelt érdemlően tudják igazolni, hogy az elmúlt három éven belül minimum egy év időtartamban szociális-nevelési-oktatási területen szerzett munkatapasztalattal rendelkeznek. A kérelem beadása és az elbírálás a mindenkori TVSZ alapján történik.

Szeged, 2020. augusztus 27.